Zimbabwiese man en vrou in Alexandra geskietArgieffoto Lt.kol. Lungelo Dlamini, polisiewoordvoerder, het gesê die motief vir die aanval is nog nie bekend nie, maar die aanvallers het die paar geskiet en weggehardloop sonder om enige van hul besittings te steel. Dit is nie duidelik of die aanval deel vorm van die vlaag xenofobiese geweld wat Johannesburg die afgelope week getref het nie. “Die aanval het in 19de Laan in Alexandra gebeur. Drie gewapende verdagtes het aan die deur van die huis geklop en toe die paartjie oopmaak, het die verdagtes op hulle losgebrand. Niks is van die perseel verwyder nie,” het hy gesê. Die 33-jarige man en sy 22-jarige vriendin is albei in die bolyf gewond en na die Charlotte Maxeke-hospitaal gehaas. Hulle is met handwapens geskiet, het Dlamini gesê. Xenofobiese geweld het ongeveer drie weke gelede in Durban begin en Saterdag die eerste slagoffer in Alexandra geëis toe die Mosambieker Emmanuel Sithole in ŉ straat met ŉ mes doodgesteek is.